### Beslutningstema

I denne sag skal Sundhedsudvalget godkende strategien til at bryde social isolation.

### Historik

I 2023 trådte Tønder Kommune ind i EU-projektet URBACT Breaking Isolation sammen med ni andre byer i [adresse].

De 10 byer i netværket har forskellige udgangspunkter, men det gælder for alle, at de er relativt små (under 50.000 indbyggere) og flere er karakteriseret ved lav befolkningstæthed og store afstande, som vi kender det i Tønder Kommune.

Projektet omhandler bekæmpelse af ensomhed. Projektet er opstartet i samarbejde med byen Agen i [adresse], hvor man efter epidemien oplevede en stigning i ensomhed. Det primære virkemiddel i URBACT projektet er at skabe og drive netværk mellem de 10 deltagende byer, og facilitere at byerne i netværket udveksler viden, ideer og erfaringer.

### Sagsfremstilling

Social isolation er et stigende problem, og Tønder Kommune er ingen undtagelse. Alle kan rammes af isolation, og en af de store udfordringer er, at man ikke kan se det på personer. Herudover mangler der værktøjer og løsninger til at hjælpe folk ud af isolation. For at kunne udveksle erfaringer og eksperimentere sammen med andre europæiske byer valgte Tønder Kommune at indgå i EU-projektet URBACT Breaking Isolation i 2023. Som afslutning på projektet skal en strategi/ strategisk handleplan godkendes i EU og i Tønder Kommunes Kommunalbestyrelse inden udgangen af 2025.

Forvaltningen har udarbejdet en strategi med udgangspunkt i det arbejde og de erfaringer, som URBACT lokal gruppe har gjort sig i projektperioden. Det overordnede mål med strategien er, at Tønder er en Kommune, hvor ingen efterlades i isolation, og hvor der er et samfund, som tager hånd om dem, der er i risiko for isolation. De handlinger, som der fremgår af handleplanen, og som forvaltningen ønsker at arbejde videre med for at bryde isolation, er følgende:

* Udbredelse i brugen af aktivitetskoordinatorerne
* En-til-en - en håndholdt, personlig indsats til at få borgere i risiko for isolation ud i passende aktiviteter
* Udbredelse af borgerhøjskoler
* Anvendelsen af robotter (present- og socialrobotter) - robotterne skal hjælpe borgere med at træne deres sociale færdigheder eller begynde at genoprette forbindelsen til et socialt liv
* Informationskampagner, der skal hjælpe med at fjerne tabuet omkring ensomhed og isolation, samt informere om hvilke tilbud der er rundt om i kommunen.

Strategien fremgår af bilag.

### Indstilling Fagchefen for Pleje og Omsorg indstiller,

at Sundhedsudvalget godkender strategien, og

at strategien sendes til endelig godkendelse i Kommunalbestyrelsen.

**Beslutning fra Sundhedsudvalget den 3. november 2025, punkt 3:**

Indstillingen anbefales.

### Beslutning

Indstillingen godkendt.

Ken Nilsson (V) deltog ikke i mødet.